પોરબંદર શહેરમાં છેલ્લા ઘણાં લાંબા સમયથી નગરપાલિકા દ્વારા ચલાવવામાં આવતીૃ સીટી બસની સુવિધા છીનવી લેવામાં આવી છે. જવાબદાર તંત્રએ કારણોસર બસની સુવિધા છીનવી લીધી હોવાથી લોકોને અવરજવર કરવા માટે ભારે મુશ્કેલીઓનો સામનો કરવો પડી રહ્યો છે તેમજ ઊંચા ભાડા ચૂકવીને મુસાફરી કરવાની નોબત આવી છે ત્યારે છેલ્લા ઘણાં દિવસોથી નગરપાલિકાએ બસની સુવિધા નગરજનોને ઉપલબ્ધ કરાવવા માટે પ્રયાસ હાથ ધર્યા છે અને ખાનગી એજન્સીને બસની સુવિધા ઉપલબ્ધ કરવા માટે કોન્ટ્રાક્ટ પણ આપી દેવામાં આવ્યો છે. ખાનગી કંપની દ્વારા અનેક વર્ષો સુધી આ સુવિધા સુચારૂરૂપે ચલાવવામાં આવી હતી. બાદમાં કોઈપણ કારણોસર ખાનગી કંપની અને નગરપાલિકા વચ્ચે આ કોન્ટ્રાક્ટ રદ થતા છેલ્લા સવા વર્ષથી પોરબંદરમાં સીટી બસની સુવિધા બંધ કરી દેવામાં આવી છે. સીટી બસ સેવા બંધ થવાને લીધે લોકોને નાછૂટકે પરિવહન માટે રીક્ષા અથવા તો ખાનગી વાહનનો ઉપયોગ કરવો પડતો હોવાને લીધે શહેરમાં પ્રદૂષણનું પ્રમાણ વધ્યું છે, તો બીજી તરફ ટ્રાફિકની સમસ્યા માટે કુખ્યાત એવા પોરબંદરમાં વધુ પ્રમાણમાં રીક્ષા અને ખાનગી વાહનો ની આવનજાવન વધી જતા ટ્રાફિકની સમસ્યામાં ભારે વધારો થયો છે ત્યારે પાલિકાએ બસની સુવિધા ઉપલબ્ધ કરવા માટે પ્રયાસો હાથ ધર્યા હોવાથી ખાનગી એજન્સીએ બસની ખરીદી પણ કરી લીધી હોવા છતાં માત્ર સરકારની મંજુરીના વાંકે જ નગરજનો બસની સુવિધાથી વંચીત રહ્યા છે.